
PRIJEDLOZI
Odbor za ribarstvo poziva Odbor za proračunski nadzor da kao nadležni odbor u prijedlog rezolucije koji će usvojiti uvrsti sljedeće prijedloge:
[bookmark: ProcPageAD]1.	prima na znanje izvješće Revizorskog suda o godišnjoj računovodstvenoj dokumentaciji Europske agencije za kontrolu ribarstva („Agencija”) za financijsku godinu 2022., godišnje izvješće o njezinu radu za 2022. te analizu i ocjenu tog izvješća koje je proveo upravni odbor Agencije;
2.	izražava zadovoljstvo izjavom Revizorskog suda da je računovodstvena dokumentacija Agencije za godinu koja je završila 31. prosinca 2021. u skladu s Financijskom uredbom Unije i računovodstvenim pravilima koja je usvojio računovodstveni službenik Komisije; prima na znanje opažanja Revizorskog suda o javnoj nabavi, sustavima upravljanja i kontrole te upotrebi prenesenih sredstava;
3.	napominje da je financijsku godinu 2022. obilježio oporavak od posljedica pandemije bolesti COVID-19 na prethodne dvije financijske godine, dok su se proračun i resursi EFCA-e nastavili povećavati zbog dodatnih zadaća i projekata, kako je predviđeno njezinim jedinstvenim programskim dokumentom za 2022.; ističe da bi rat u Ukrajini mogao utjecati na priznavanje i mjerenje određene imovine i obveza u bilanci te na određene prihode i rashode priznate u izvještaju o financijskom rezultatu za naredna izvještajna razdoblja;
4.	napominje da je Agencija 2022. primila 29,34 milijuna EUR doprinosa iz općeg proračuna Unije, što je povećanje od 40 % u odnosu na 2021.; ističe da su i godišnji proračun Agencije i njezin broj zaposlenih među najnižima kad je riječ o agencijama Unije, usprkos povećanjima u planu radnih mjesta;
5.	potvrđuje da je Agencija u financijskoj godini 2022. uspjela provesti 95,4 % svojeg godišnjeg programa rada; primjećuje da je Agencija uspjela provoditi svoje aktivnosti i izvršiti svoj proračun kako je i planirano, s ukupnim izvršenjem proračuna od 99,4 % kad je riječ o obvezama i 57,8 % kad je riječ o plaćanjima, što je znatno manja brojka u odnosu na prethodnu godinu; prima na znanje obrazloženje Agencije da je to smanjenje uglavnom posljedica vremena potrebnog za postizanje operativnosti triju patrolnih plovila za odobalno ribarstvo;
6.	podsjeća na ključan doprinos Agencije provedbi zajedničke ribarstvene politike (ZRP), posebno kontrole ribarstva i borbe protiv nezakonitog, neprijavljenog i nereguliranog ribolova; pozdravlja osnaživanje flote zakupljenih odobalnih ophodnih plovila Agencije za provedbu ribarstvenih kontrola i inspekcija u vodama Unije i međunarodnim vodama te za potporu nacionalnim tijelima; ističe sudjelovanje Agencije u velikim međunarodnim koalicijama za borbu protiv nezakonitog ribolova, kao što je operacija PESCAO;
7.	naglašava da su za kontrolu ribolovnih aktivnosti prvenstveno odgovorne države članice, dok je uloga Agencije pružati potporu; ističe da će nedavna revizija Uredbe o kontroli ribarstva dovesti do povećanja radnog opterećenja Agencije kad je riječ o pružanju potpore; naglašava da je važno istaknuti da bi povećanje obveza bez dostatnih popratnih sredstava bilo nedosljedno; naglašava da bi zbog toga u predstojećim godinama Agenciji trebalo omogućiti dostatne financijske i ljudske resurse;
8.	napominje da je Agencija 2022. prijavila 47 592 inspekcijska pregleda (na moru i na kopnu), koji su rezultirali utvrđivanjem 5167 slučajeva sumnje na prekršaj, što je smanjenje broja inspekcijskih pregleda od 11 % i povećanje broja slučajeva sumnji na prekršaj od 28 % u usporedbi s brojkama iz 2021.; ističe da uočeno smanjenje nije nužno povezano sa smanjenjem uloženih napora država članica u pogledu kontrole; poziva Agenciju da pruži detaljnije informacije o razlozima za te promjene; ističe da inspekcijski pregledi i druge popratne mjere imaju ključnu ulogu ne samo u pravilnom upravljanju ribljim stokovima, nego i u osiguravanju jednakih uvjeta za ribare u Uniji;

9.	ističe, kad je riječ o borbi protiv nezakonitog, neprijavljenog i nereguliranog ribolova, da Agencija ima važnu ulogu u poticanju povećane i usklađene primjene postojećih sustava kontrole EU-a za borbu protiv nezakonitog ribolova;
10.	prima na znanje nastavak suradnje Agencije s Agencijom za europsku graničnu i obalnu stražu (Frontex) te s Europskom agencijom za pomorsku sigurnost (EMSA) u cilju potpore nacionalnim tijelima koja obavljaju funkcije obalne straže, u skladu s člankom 8. Uredbe (EU) 2019/473; smatra tu suradnju uspješnim primjerom sinergije među agencijama Unije koji bi trebao poslužiti kao nadahnuće agencijama u drugim područjima; poziva Agenciju da nastavi ulagati napore u tom pogledu te smatra da je primjereno i povećati suradnju između Agencije i Europske agencije za okoliš;
11.	ističe ulogu Agencije u pružanju usluga izgradnje kapaciteta i osposobljavanja trećim zemljama i njezinu ključnu ulogu u jamčenju ravnopravnih uvjeta za sve obalne države;
12.	napominje da je 31. prosinca 2022. plan radnih mjesta bio u potpunosti ostvaren i da su zaposlena 74 privremena djelatnika na 77 mjesta odobrenih u okviru proračuna Unije; prima na znanje povećanje troškova osoblja za 2,1 milijun EUR u odnosu na 2021.;
13.	prima na znanje politiku Agencije kojom se promiče jednako postupanje prema osoblju i cilj postizanja rodne ravnoteže i u pogledu broja zaposlenika i u pogledu njihova platnog razreda i razine odgovornosti; izražava žaljenje zbog činjenice da u višim platnim razredima (od AD 8 nadalje) žene čine samo 38 % zaposlenika, pri čemu nije došlo do promjena u usporedbi s 2021.; napominje da je potrebno učiniti više u svrhu postizanja pariteta na upravljačkoj razini; ponovno poziva Agenciju da uloži više napora u pogledu politike rodne ravnoteže kako bi se ostvario napredak prema paritetu i na upravljačkoj razini;
14.	također naglašava važnost uravnotežene geografske zastupljenosti među osobljem kako bi se postigao jedan od temeljnih ciljeva Komisije, a to je bliskost u odnosu s građanima i odražavanje raznolikosti država članica;
15.	poziva Agenciju da nastavi redovito ažurirati i objavljivati informacije o relevantnim sastancima izvršne direktorice i osoblja s organizacijama ili samozaposlenim osobama koje sudjeluju u oblikovanju i provedbi politika Unije kako bi se osigurala potpuna transparentnost i povjerenje u aktivnosti Agencije;
16.	predlaže da Parlament dâ razrješnicu izvršnoj direktorici Agencije za izvršenje proračuna Agencije za financijsku godinu 2022.

